b'\n_START_ARTICLE_\nZdravilo sirota\n_START_PARAGRAPH_\nZdravilo sirota je po veljavni zakonodaji zdravilo, ki je namenjeno za diagnosticiranje, prepre\xc4\x8devanje ali zdravljenje \xc5\xbeivljenjsko nevarne ali kroni\xc4\x8dno iz\xc4\x8drpavajo\xc4\x8de bolezni, ki prizadene najve\xc4\x8d pet do deset tiso\xc4\x8d oseb v Evropski skupnosti ali ki je namenjeno za diagnosticiranje, prepre\xc4\x8devanje ali zdravljenje \xc5\xbeivljenjsko nevarne, resno iz\xc4\x8drpavajo\xc4\x8de ali hude in kroni\xc4\x8dne bolezni v Skupnosti ter ni verjetno, da bi promet z zdravilom v Skupnosti brez spodbud ustvaril zadosti dohodka za upravi\xc4\x8denje nalo\xc5\xbebe ter da ne obstaja nobena druga zadovoljiva metoda za diagnosticiranje, prepre\xc4\x8devanje ali zdravljenje zadevne bolezni, odobrena v Skupnosti oziroma, \xc4\x8de taka metoda obstaja, da bo zdravilo pomembno koristilo obolelim za to boleznijo._NEWLINE_Izraz zdravilo sirota se je prvi\xc4\x8d pojavilo za poimenovanje zdravil zoper redke bolezni leta 1983. Tak\xc5\xa1na zdravila zaradi majhnega tr\xc5\xbei\xc5\xa1\xc4\x8da in posledi\xc4\x8dne nedonosnosti niso zanimiva za farmacevtska podjetja, da bi jih patentirala pod uveljavljeno patentno za\xc5\xa1\xc4\x8dito. Zatorej imajo tak\xc5\xa1na zdravila tudi v patentni zakonodaji poseben status, s \xc4\x8dimer se spodbuja njihov razvoj. _NEWLINE_Farmacevtsko podjetje, ki mu je za dolo\xc4\x8deno zdravilo podeljen status zdravila sirote, lahko registrira zdravilo po hitrej\xc5\xa1em postopku, v \xc4\x8dasu tr\xc5\xbeenja mu podelijo 10-letno pravico do tr\xc5\xbene ekskluzivnosti (drugi proizvajalci nimajo vpogleda v dokumentacijo zdravila) ter finan\xc4\x8dne ugodnosti.'